REPUBLIKA HRVATSKA

ŽUPANIJA VIROVITIČKO-PODRAVSKA

DJEČJI VRTIĆ SUNCOKRET

SLATINA, RIBNJAK 16

**PRAVILNIK O UPISU DJECE, MJERILIMA UPISA**

**I OSTVARIVANJU PRAVA I OBVEZA KORISNIKA USLUGA**

**DJEČJEG VRTIĆA SUNCOKRET**

Slatina, svibanj 2018. godine

Na temelju članka 19. stavak 2. Zakona o opredškolskom odgoju i obrazovanju (NN br. 10/97, 107/07 i 94/13) i članka 21. Statuta Dječjeg vrtića Suncokret, uz prethodnu suglasnost osnivača, Upravno vijeće Dječjeg vrtića Suncokret, Slatina, Ribnjak 16 na 1. sjednici dana 2.5.2018. godine donosi

**PRAVILNIK O UPISU DJECE, MJERILIMA UPISA**

**I OSTVARIVANJU PRAVA I OBVEZA KORISNIKA USLUGA**

**DJEČJEG VRTIĆA SUNCOKRET**

Članak 1.

Ovim Pravilnikom utvrđuju se mjerila za upis i ostvarivanje prava i obveza korisnika usluga Dječjeg vrtića Suncokret u Slatini i Područnog odjela u Mikleušu.

Članak 2.

Sve informacije o upisima bit će dostupne javnosti pravovremenom Javnom objavom upisa na mrežnim stranicama Dječjeg vrtića te oglasnoj ploči u Dječjem vrtiću a mogu biti objavljene i putem promotivnih letaka, lokalne radio postaje te na druge načine koje Upravno vijeće utvrdi svojom odlukom.

Članak 3.

Sukladno Zakonu o predškolskom odgoju i obrazovanju te Odluci o elementima standarda društvene brige o djeci predškolskog uzrasta u Dječjem vrtiću Suncokret u Slatini ostvarivat će se cjelodnevni i poludnevni redovni program rada te Kraći programi rada – igraonice.

U Područnom odjelu u Mikleušu ostvarivat će se cjelodnevni redovni program rada i Program predškole.

Članak 4.

Upis djece u programe iz članka 3. ovoga Pravilnika provodi se prema Planu upisa djece kojega za svaku pedagošku godinu donosi Upravno vijeće uz suglasnost osnivača.

Dječji vrtić Suncokret u Slatini i Područni odjel u Mikleušu organiziraju programe predškolskog odgoja sukladno svojim kapacitetima.

Ukoliko se potreban broj djece ne upiše u raspisanom roku, vrijeme upisa djece se produžava do popune kapaciteta vrtića.

Ako broj zahtjeva za upis u vrtić bude veći od trenutnih kapaciteta, a ukoliko organizacijski ne bude moguće osigurati proširenje kapaciteta vrtića, djeca će se upisivati prema redoslijedu predaje Zahtjeva za upis, do popune kapaciteta.

Na upis, odnosno pri predaji zahtjeva za upis, potrebno je dovesti dijete koje se upisuje u Dječji vrtić.

Djeca koja su polaznici vrtića ranijih godina i za koju su roditelji – staratelji potpisali obnovu upisa za sljedeću pedagošku godinu smatraju se i dalje upisanima u vrtić i njihov Ugovor o boravku djece u vrtiću vrijedi i dalje.

Članak 5.

Roditelji – staratelji djece koja su Odlukom o upisu djece upisana u Dječji vrtić Suncokret u Slatini i Područni odjel Mikleuš dužni su se javiti u Dječji vrtić u koji je dijete upisano i potpisati Ugovor o boravku djeteta u vrtiću u roku navedenom u Odluci. U protivnom će se smatrati da su odustali od upisa svog djeteta u vrtić i njihovo mjesto će se popuniti djecom s liste čekanja na upis.

Članak 6.

Kraći programi rada – igraonice organizirat će se u Dječjem vrtiću Suncokret u Slatini u skupinama čiji će broj ovisiti o broju prijavljene djece te programu igraonica.

Članak 7.

Program predškole organizirat će se u Područnom odjelu Mikleuš prema organizacijskim mogućnostima vrtića.

Članak 8.

Pravo upisa u programe Dječjeg vrtića u Slatini imaju djeca uzrasta 3 – 7 godina s područja Grada Slatine i Općine Nova Bukovica (za koje Općina Nova Bukovica odobri upis u vrtić).

Pravo upisa u programe Područnog odjela Mikleuš imaju djeca uzrasta 3 – 7 godina s područja Općine Mikleuš za koje Općina Mikleuš odobri upis u vrtić.

Iznimno, u vrtić se mogu upisati i djeca mlađa od 3 godine ako je to organizacijski u vrtiću moguće provesti.

Članak 9.

Pravo upisa u Dječji vrtić Suncokret u Slatini imaju i djeca izvan područja Grada Slatine uz plaćanje pune ekonomske cijene usluga.

Ako se kapacitet Dječjeg vrtića u Slatini ne popuni, pravo upisa u redovni program vrtića imaju i djeca izvan područja Grada Slatine prema istim uvjetima i po istoj cijeni kao i djeca s područja Grada Slatine.

Članak 10.

Sva djeca imaju jednaka prava pri upisu u Dječji vrtić.

Djeca se u Dječji vrtić upisuju prema redoslijedu predaje zamolbe za upis.

Prednost pri upisu u redovni program Dječjeg vrtića imaju djeca u godini pred polazak u školu, zbog obaveznog programa predškole.

Djeca s liste čekanja upisuju se prema redoslijedu prijave za upis u Dječji vrtić

Zahtjev za upis podnosi se na posebnom obrascu koji se može preuzeti u prostorijama Dječjeg vrtića ili na mrežnim stranicama Dječjeg vrtića ([www.vrtic-suncokret.hr](http://www.vrtic-suncokret.hr)).

Zahtjev za upis predaje se osobno ravnateljici vrtića ili osobi koju ravnateljica za to ovlasti.

Odluku o upisu djece u vrtić donosi Upravno vijeće.

Odluka o upisu s konačnim popisom djece upisane u vrtić bit će objavljena na oglasnoj ploči vrtića i podnositelji zahtjeva za upis neće se pojedinačno obavještavati o rezultatima upisa.

Članak 11.

U skladu s Planom upisa, u vrtićima se svake godine vrši Javna objava upisa. U javnoj objavi upisa daju se detaljni podaci o svim programima i broju djece koja se upisuje u vrtiće.

Ravnatelj dječjeg vrtića ili druga ovlaštena osoba obvezan je prije upisa djeteta upoznati roditelje-skrbnike s uvjetima boravka i visinom sudjelovanja u naknadi za boravak djeteta u vrtiću.

Potpisom Ugovora o boravku djeteta u Dječjem vrtiću roditelj-skrbnik obvezuje se na pridržavanje odredbi Ugovora a Dječji vrtić na davanje usluga određenih Zakonom i općim aktima Dječjeg vrtića.

Članak 12.

Kao javne ovlasti Dječji vrtić obavlja upise i ispise djece s vođenjem odgovarajuće dokumentacije.

Upise djece u vrtić obavlja ravnateljica vrtića ili osoba koju ravnateljica za to ovlasti.

Ukoliko bude potrebno osnivanje komisije za upis, vrtić će je osnovati.

Ravnatelj odnosno komisija za upis provodi postupak upisa djece u Dječji vrtić i dostavljaju podatke o upisu Upravnom vijeću vrtića.

Na temelju podataka o broju prijavljene djece i ostalih podataka Upravno vijeće prihvaća ili odbija zahtjeve za upis djece te utvrđuje eventualne slobodne kapacitete u vrtiću.

Nakon utvrđenih rezultata upisa Upravno vijeće donosi Odluku o upisu djece u sljedeću pedagošku godinu.

Roditelj odnosno skrbnik djeteta nezadovoljan Odlukom o upisu ima pravo žalbe Upravnom vijeću u pisanom obliku u roku od 15 dana od dana objave Odluke o upisu.

Žalbe rješava Upravno vijeće u roku od 15 dana od dana isteka roka za žalbu.

Odlučujući o žalbi Upravno vijeće može žalbu odbiti kao neosnovanu, nepravodobnu ili uloženu od strane neovlaštene osobe.

Upravno vijeće može usvojiti žalbu te samostalno donijeti odluku o upisu spornog djeteta.

O svojoj odluci Upravno vijeće izvještava roditelja – skrbnika pismenim putem.

Odluka Upravnog vijeća je konačna.

Članak 13.

Roditelj – skrbnik može odustati od upisa djeteta u Dječji vrtić.

O odustanku od upisa roditelj – skrbnik obavještava isključivo ravnateljicu vrtića usmeno ili pismenim putem.

Ukoliko roditelj – skrbnik ne potpiše Ugovor o boravku djeteta u vrtiću u roku objavljenom u Odluci o upisu djece, smatrat će se da je odustao od upisa svog djeteta u vrtić i njegovo mjesto će se popuniti djecom s liste čekanja na upis.

Članak 14.

Djeca upisana u Dječji vrtić prema Odluci o upisu uključuju se u odgojno-obrazovni program vrtića od 1. rujna tekuće godine, ako drugačije nije utvrđeno Ugovorom između Dječjeg vrtića i roditelja – skrbnika.

Roditelj – skrbnik dužan je sklopiti Ugovor o boravku djeteta u vrtiću u roku navedenom u Odluci o upisu.

Roditelj – skrbnik dužan je do polaska djeteta u vrtić dostaviti sljedeću dokumentaciju:

- potvrdu o obavljenom sistematskom zdravstvenom pregledu predškolskog djeteta prije upisa u vrtić

- potvrdu o mjestu prebivališta

- rodni list djeteta.

Članak 15.

Djeca koja po zahtjevu nisu primljena u Dječji vrtić ili djeca za koju su zahtjevi za upis podneseni nakon propisanog roka stavljaju se na listu čekanja i mogu se upisivati u Dječji vrtić tijekom pedagoške godine ukoliko se pojavi slobodno mjesto.

Članak 16.

Roditelji-skrbnici imaju pravo na:

* upoznavanje s programima u Dječjem vrtiću prije upisa djeteta u vrtić te s tim u svezi s pravima i obvezama korisnika usluga
* uslugu prema Zakonu o predškolskom odgoju i naobrazbi, Odluci o elementima standarda društvene brige o djeci predškolske dobi i Programskom usmjerenju odgoja i obrazovanja predškolske djece
* stalnu suradnju sa stručnim djelatnicima Dječjeg vrtića pri čemu će posebnu ulogu imati načelo povjerljivosti i čuvanje osobnih podataka korisnika usluga
* upozorenje da Dječji vrtić može, u slučaju značajnih promjena u razvojnom statusu djeteta, otkazati ostvarivanje programa za dijete odnosno raskid Ugovora s roditeljem
* sudjelovati u upravljanju Dječjim vrtićem na način utvrđen zakonom i Statutom Dječjeg vrtića, da bira i bude biran za predstavnika roditelja u Upravnom vijeću Dječjeg vrtića
* umanjivanje sudjelovanja u cijeni boravka djeteta u vrtiću za dane odsutnosti djeteta i to:
  + - za izostanak djeteta duži od 10 radnih dana na temelju potvrde liječnika sudjelovanje u cijeni umanjuje se za 20%
    - za izostanak djeteta radi godišnjeg odmora roditelja u trajanju do 30 dana u jednoj kalendarskoj godini na temelju Rješenja o korištenju godišnjeg odmora sudjelovanje u cijeni umanjuje se za 20%, ukoliko Dječji vrtić ne bude koristio kolektivni godišnji odmor
    - ukoliko Dječji vrtić bude koristio kolektivni godišnji odmor roditelj-skrbnik za te će dane biti u potpunosti oslobođen plaćanja usluge

Članak 17.

Roditelji-skrbnici obvezuju se na:

* dostavljanje potpune dokumentacije potrebne za upis djeteta prije početka pohađanja vrtića (liječničko uvjerenje, kopija Rodnoga lista, potvrda o mjestu prebivališta ili boravišta i zamolba za upis djeteta u vrtić)
* obavještavanje stručnih djelatnika vrtića o zdravstvenom stanju djeteta i svim promjenama značajnim za boravak djeteta u vrtiću
* u slučaju značajnih promjena zdravstvenog stanja ili razvojnog statusa djeteta koje se uoče tijekom boravka u vrtiću, obaviti potrebne pretrage i pribaviti mišljenja nadležnih službi, u interesu razvojnih potreba i sigurnosti djeteta, odnosno sigurnosti i ostvarivanja odgojno-obrazovnih programa za drugu djecu
* dostavljanje potvrde nadležnog liječnika o obavljenom zdravstvenom pregledu ukoliko je dijete izbivalo iz vrtića duže od 60 dana, iz koje je vidljivo da je dijete sposobno pohađati Dječji vrtić
* nedovođenje bolesnoga djeteta u vrtić i donošenje potvrde nadležnoga liječnika o izlječenju djeteta nakon bolovanja
* osobno dovođenje i odvođenje svoje djece u okviru radnog vremena vrtića
* davanje pismene suglasnosti o dovođenju i odvođenju djece od strane druge punoljetne osobe u slučaju spriječenosti roditelja-skrbnika
* obavještavanje stručnih djelatnika o razlogu izostanka svoga djeteta
* redovito se odazivati pozivima na roditeljske sastanke i druge oblike suradnje s Dječjim vrtićem
* redovito plaćanje sudjelovanja u cijeni programa i to najkasnije 5. dana u mjesecu za protekli mjesec
* suradnju sa stručnim djelatnicima dječjeg vrtića
* dostaviti potpisanu obavijest o ispisu djeteta iz Dječjeg vrtića u rokovima određenim općim aktima Dječjeg vrtića
* izvršavati i druge obaveze korisnika usluga utvrđene općim aktima i Ugovorom o boravku djeteta u Dječjem vrtiću.

*Članak 18.*

U slučaju ispisivanja djeteta iz dječjeg vrtića roditelj-skrbnik dužan je Dječji vrtić obavijestiti o namjeri ispisivanja djeteta najmanje 15 dana prije samoga ispisa, kako bi se Dječjem vrtiću pružila mogućnost pravovremene popune oslobođenoga mjesta u vrtiću.

Ukoliko se ispis ne najavi u navedenim rokovima Dječji vrtić će pri završnom obračunu roditelju-skrbniku obračunati razliku do 15 dana od dana najave ispisa djeteta iz vrtića.

Roditelj-skrbnik dužan je osobno ispisati dijete u Dječjem vrtiću.

Ukoliko se ispisivanje djeteta ne izvrši osobno, Dječji vrtić će smatrati dijete i dalje upisanim u vrtić.

Ukoliko se ispis djeteta izvrši do 15-tog dana u mjesecu, roditelj/skrbnik dužan je platiti pola iznosa za taj mjesec. Ukoliko se ispis izvrši od 16-tog dana u mjesecu roditelj/skrbnik dužan je za taj mjesec platiti puni iznos cijene vrtića.

Dijete se iz vrtića može ispisati ako za to postoje valjani razlozi.

Ljetni period ne smatra se valjanim razlogom za ispis iz vrtića te dijete koje roditelj ili staratelj ispiše iz vrtića zbog ljetnog perioda gubi pravo na upis sljedećih 6 mjeseci.

Roditelji koji ne budu dovodili djecu u vrtić tijekom ljetnog perioda neće plaćati punu cijenu vrtića nego rezervaciju za boravak djeteta u vrtiću.

Vrtić će odrediti iznos rezervacije posebnom odlukom Upravnog vijeća.

*Članak 19.*

Ugovor između Dječjeg vrtića i roditelja-skrbnika u tijeku pedagoške godine ponovno će se zaključiti u slučaju promjene mjerila za sufinanciranje predškolskih programa u dječjem vrtiću od strane osnivača vrtića i/ili Grada Slatine kao i Općine Mikleuš i Općine Nova Bukovica odnosno svih općina koje sufinanciraju boravak djece u Dječjem vrtiću.

Članak 20.

Ugovor između Dječjeg vrtića i roditelja-skrbnika može se raskinuti i prije navedenog roka u Ugovoru i to zbog ispisa djeteta na zahtjev roditelja ili nepridržavanja odredbi iz članka 17. ovoga Pravilnika.

Članak 21.

Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću Suncokret od 2.11.2013. godine.

KLASA: 601-02/18-05/18

URBROJ: 2189-75-05-18-18

Predsjednica Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Božica Majhen

Utvrđuje se da je ovaj Pravilnik objavljen na oglasnoj ploči Dječjeg vrtića dana 3.5.2018. godine a stupio je na snagu dana 11.5.2018. godine.